**HANKEDOKUMENT**

Riigimetsa Majandamise Keskus (edaspidi **Hankija**) teeb ettepaneku esitada pakkumus avatud hankemenetluses „**Taimlatööd Kullenga taimlas 2025/2026**“ (viitenumber 297108) riigihanke alusdokumentides (RHAD) esitatud tingimustel.

1. **ÜLDINFO** 
   1. Kõik RHAD täiendavad üksteist. Mistahes dokumendis sätestatud kohustus, tingimus või nõue on pakkujale kohustuslik. RHAD koosnevad kõigist eRHRis käesoleva hanke raames avaldatud ja viidatud dokumentidest. Erinevuste korral hanketeates ja teistes RHADs esitatud teabe vahel lähtutakse hanketeates esitatust. Samuti, kui huvitatud isik ei ole esitanud hankemenetluse käigus küsimusi RHADs avastatud vastuolude, ebaselguste või puuduste kohta, on hankijal õigus hankelepingu sõlmimise ja täitmise käigus üleskerkinud vaidluste korral valida hankijale sobivam RHAD tõlgendus.
   2. Iga viidet, mille hankija teeb RHADs mõnele RHS § 88 lõikes 2 nimetatud alusele (standardile, tehnilisele tunnustusele, tehnilisele kontrollisüsteemile vms), tuleb lugeda selliselt, et see on täiendatud märkega „või sellega samaväärne“. Iga viidet, mille hankija teeb RHADs ostuallikale, protsessile, kaubamärgile, patendile, tüübile, päritolule või tootmisviisile (RHS § 88 lg 6) või märgisele (RHS § 89), tuleb lugeda selliselt, et see on täiendatud märkega „või sellega samaväärne“. Kui pakkuja soovib kvalifitseerimise tingimustele või tehnilisele kirjelduse vastavuse tõendamiseks või hankelepingu täitmisel kasutada samaväärset, siis ta näitab selle pakkumuses vabas vormis ära. Samaväärsuse kontrollimiseks esitab pakkuja vabas vormis selgitused ja tõendid.
   3. Objektiga on kohustuslik eelnev juhendatud tutvumine **15. juulil 2025 ja 16. juulil 2025 ajavahemikus kell 10.00-15.00** (erandina kokkuleppel mõnel muul ajal). Eelnevalt registreeruda: Margret Ruuto, 5102847. Nimetatud kuupäevadel tutvustab hankija tööobjekti ning vormistab objektiga juhendatud tutvumispäeval osalemise kohta tõendi. Kui pakkujat esindab tutvumispäeval volitatud esindaja siis palume esitada esindamise kohta juhatuse liikme poolt allkirjastatud volikiri. Juhul, kui pakkuja ei osalenud objektiga juhendatud tutvumisel, jätab hankija pakkumuse läbi vaatamata.
2. **RAAMLEPING** 
   1. Raamlepingu esemeks on RMK Kullenga taimlas põllul taimede käsitsi väljavõtmiseks, sorteerimiseks, punti sidumiseks ja pakendamiseks taimlatööde (edaspidi **tööde**) tellimine raamlepingu kehtivusajal
   2. Raamlepingu maksimaalne kogumaksumus on kuni 100 000 (ükssada tuhat) eurot, millele lisandub käibemaks. Hankija ei ole kohustatud tellima töid kogu nimetatud summa ulatuses. Raamlepingu lõplik maksumus kujuneb raamlepingu kehtivuse ajal vastavalt sõlmitud hankelepingute maksumusele.
   3. Raamleping sõlmitakse tähtajaga kuni 30.06.2026.
   4. Raamleping sõlmitakse kuni 10 (kümne) majanduslikult soodsaima pakkumuse teinud pakkujaga raamlepingu projektis kindlaksmääratud tingimustel. Raamlepinguga ei võrdsustata edukaks tunnistatud pakkumust, vaid sõlmitakse leping eraldi dokumendina.
   5. Hankija piirab ühe pakkujaga sõlmitavate raamlepingute arvu ja ei sõlmi ühe pakkujaga rohkem kui 1 (ühe) raamlepingu. Juhul, kui pakkumuste hindamise tulemusena osutuks pakkuja edukaks ja temaga sõlmitaks rohkem kui 1 (üks) raamleping, sõlmib hankijaga raamlepingu selle pakkumuses osas, mis oli pakkumuste järjestuses eespool (st madalaima maksumusega).
   6. Kui edukaks tunnistatud pakkuja ei allkirjasta või ei esita hankijale allkirjastatud raamlepingut 3 tööpäeva jooksul selle hankija poolt allkirjastamiseks esitamisest, võib hankija lugeda pakkumuse tagasivõetuks hankijast mitteolenevatel põhjustel ja kohaldub RHS § 119.
   7. Raamleping allkirjastatakse digitaalselt. Juhul, kui raamlepingu allkirjastamine digitaalselt ei ole võimalik (nt piiriülene pakkuja), saadab hankija edukaks tunnistatud pakkumuse esitanud pakkujale kaks hankija poolt allkirjastatud lepingu eksemplari. Raamleping loetakse kättesaaduks 3 kalendripäeva möödumisel selle elektroonilisest edastamisest arvates. Edukaks tunnistatud pakkumuse esitanud pakkuja peab ühe raamlepingu eksemplari allkirjastatult tagastama hankijale 5 tööpäeva jooksul raamlepingu kättesaamisest arvates. Hankija võib eduka pakkuja taotluse ja vajaduse korral raamlepingu tagastamise tähtaega pikendada. Kui pakkuja ei tagasta tema poolt allkirjastatud raamlepingut nimetatud tähtaja jooksul, võib hankija lugeda pakkumuse tagasivõetuks hankijast mitteolenevatel põhjustel.
   8. Tellijal kasutab hankelepingute sõlmimisel kaskaadmeetodit. Vastavalt töövõtjate poolt riigihankes esitatud pakkumustele, koostab tellija pakkumuste paremusjärjestuse. Hankelepingute sõlmimise tingimused on toodud raamlepingu projektis.
3. **TAIMLATÖÖDE ÜLDINE KIRJELDUS**
   1. Taimlatööd s.o taimlas põllul metsataimede peenrast käsitsi väljavõtmine, sorteerimine, sidumine puntidesse ja pakendamine plastkottidesse. Välja võetav puuliik on avajuurne kuusk. Sidumismaterjalid ja plastkotid antakse tellija poolt.
   2. Tööde maht kuni 1 640 000 taime, üldjuhul 20 000- 100 000 kuuse avajuurset taime päevas. Standardsete taimede osakaal kogumahust ca 90%.
   3. Taimlatöid tellitakse vastavalt vajadusele sügisesel tööperioodil (15.08.2025.a. kuni 30.09.2025.a) ja kevadisel tööperioodil 01.04.2026.a kuni 31.05.2026.a). Tööperioodid on indikatiivsed ja tellimusi esitatakse vastavalt vajadusele pärast raamlepingu sõlmimist.
   4. Töötajate transpordi taimlasse teostab töövõtja.
   5. Töötajate tööohutuse ja vajaliku riietuse eest vastutab töövõtja.
   6. Taimede väljavõtmisel tagab tellija töövõtjale:
      1. taimed on põllul eelnevalt pinnasest lahti kergitatud traktori haakes oleva seadmega.
      2. taimede pakendamiseks on olemas Tellija poolt vajalikud sidumisnöörid ja plastkotid.
   7. Taimede väljavõtmisel tagab töövõtja tellijale:
      1. taimede väljavõtmisel, sorteerimisel, sidumisel puntidesse ja pakendamisel tellija poolt määratud kvaliteedinõuete täitmise. Mittekvaliteetne töö tuleb töövõtja kuludega uuesti teostada.
      2. kokkulepitud kvaliteetsete taimede päevase koguse väljavõtmise, sorteerimise, puntidesse sidumise ja pakendamise.
   8. Töövõtja teostab tervikliku tööülesandena taimede väljavõtmise, sorteerimise, puntidesse sidumise ja pakendamise töid tellija üldise juhtimise ja järelevalve all, korraldades ja viies iseseisvalt läbi tööprotsessi erinevaid osi. Tellija pikaajalise kogemuse põhjal on ühe töölise suutlikkus kuusetaimede väljavõtmisel, sorteerimisel, puntidesse sidumisel ja pakendamisel ligikaudu 4 000 taime päevas. Sellest oluliselt erinevad jõudluse näitajad võivad tellija jaoks tõenäoliselt osundada võimalikele probleemidele lepingu nõuetekohasel täitmisel.
   9. Töövõtja tagab valmisoleku tööde teostamiseks nii kevad- kui sügisesel tööperioodil kogu tööperioodi jooksul, sh vajaliku tööjõu olemasolu ja valmisoleku tööperioodil (metsataimede välja võtmisel) iga nädal arvestusega, et lepingu alusel määratud tööperioodi töömaht jagatakse kuni kuuele (6) nädalale mõlemal tööperioodil.
   10. Töövõtja on kohustatud suutma teostama töid tavapärasel tööajal ja kokkuleppel ka väljaspool seda.
   11. Töövõtjal peavad endal olema tööde teostamiseks vajaminevad töö- ja isikukaitsevahendid ning kuusetaimede väljavõtmisel käärid konkurentlatvade lõikamiseks.
   12. Töövõtja esindaja peab määrama objektil oma tööjõu tööde korraldamiseks ja juhendamiseks isik, kes on tööajal igapäevaselt objektil kohal, valdab eesti keelt, tagades tööde korraldamisel ja andmevahetusel töövõtja ning tellija suhtluskeelena eesti keele. Töövõtja määrab sellise isiku enne tööde algust.
   13. Töövõtjal ei ole lubatud anda lepingust tulenevaid kohustusi üle kolmandatele isikutele, s.h alltöövõtjatele ilma tellija kirjaliku nõusolekuta.
   14. Töövõtja peab esitama lepingu täitmise alustamise ajaks tellijale selleks ajaks teadaolevate lepingu täitmisel osalevate alltöövõtjate nimed, kontaktandmed ja teave nende seaduslike esindajate kohta, samuti esitama sama teabe ka iga lisanduva alltöövõtja kohta, kes osaleb lepingu täitmisel ja kelle kohta pole tellijale lepingu täitmise alustamise ajaks teavet esitatud.
4. **PAKKUMUS**
   1. Pakkuja esitab RHR süsteemis täidetava pakkumuse maksumuse vormi.
   2. Pakkumuse maksumus peab olema lõplik ja sisaldama kõiki kulusid vastavalt RHAD-le ning seal nimetamata kulusid, mis on vajalikud tööde nõuetekohaseks teostamiseks. Null või negatiivse väärtusega maksumusi ei ole lubatud kasutada ja sellised pakkumused on hankijal õigus lugeda mittevastavaks ning tagasi lükata.
   3. Hankija ei hüvita lepingu täitmisel pakkujale mingeid täiendavaid kulusid ega tee täiendavaid makseid.
   4. Huvitatud isik või pakkuja kannab hankemenetluses osalemisega seotud kogukulud ja -riski, kaasa arvatud vääramatu jõu (*force majeure*) toime võimalused.
   5. Juhul, kui pakkumuse esitab isik, kes ei ole eesti äriregistri registrikaardi väljatrükile kantud isikuna, kellel on pakkuja seadusjärgne esindamise õigus, siis peab pakkuja hankija nõudmisel esitama seadusjärgse esindaja(te) volikirja pakkuja esindamiseks. kui pakkuja on registreeritud välisriigis, siis peab pakkumuse esitaja esitama hankija nõudel tõendi esindusõiguse olemasolu kohta.
5. **PAKKUMUSTE HINDAMINE**
   1. Vastavaks tunnistatud pakkumusi hinnatakse majandusliku soodsuse alusel.
   2. Edukaks tunnistamisel järjestatakse pakkumused hindamisel saadud punktide alusel, alustades kõige rohkem punkte saanud pakkumusest. Edukaks tunnistatakse kuni 10 vastavaks tunnistatud pakkumuse esitanud pakkujat.
   3. Juhul kui järjestuses 10.-ndal kohal on enam kui ühe pakkuja pakkumus täpselt võrdse punktide arvuga, tunnistatakse edukaks rohkem kui 10 pakkuja pakkumust vastavalt järjestuses 10.-ndal kohal olevate täpselt võrdse punktide arvuga pakkumuste arvule.
6. **KÕIKIDE PAKKUMUSTE TAGASILÜKKAMISE ALUSED JA HANKEMENETLUSE KEHTETUKS TUNNISTAMINE**
   1. Hankija võib lisaks RHS §-s 116 sätestatud juhtudele teha põhjendatud kirjaliku otsuse kõigi pakkumuste tagasilükkamise kohta kui ei ole tagatud piisav konkurents (laekub kaks või vähem pakkumust või vastavaks tunnistatakse ainult üks pakkumus).
   2. Hankijal on õigus hankemenetlus põhjendatud kirjaliku otsusega kehtetuks tunnistada. Põhjendatud vajaduseks võib olla eelkõige, kuid mitte ainult:
      1. kui tekib vajadus hankelepingu eset olulisel määral muuta;
      2. kui avatud hankemenetluse toimumise ajal on hankijale saanud teatavaks andmed, mis välistavad või muudavad hankija jaoks ebaotstarbekaks hankemenetluse lõpuleviimise hankedokumentides esitatud tingimustel või hankelepingu sõlmimine etteantud ja hankemenetluse käigus väljaselgitatud tingimustel ei vastaks muutunud asjaolude tõttu hankija varasematele vajadustele või ootustele;
      3. kui langeb ära vajadus teenuse tellimise järele põhjusel, mis ei sõltu hankijast või põhjusel, mis sõltub või tuleneb seadusandluse muutumisest, kõrgemalseisvate asutuste haldusaktidest ja toimingutest või RMK nõukogu poolt arengukava muutmisest;
      4. kui hankemenetluses on ilmnenud ebakõlad, mida ei ole võimalik kõrvaldada ega menetlust seetõttu õiguspäraselt lõpule viia.
7. **LISATEABE SAAMINE**
   1. RHAD kohta saab selgitusi või täiendavat teavet ainult RHR kaudu, mis eeldab seda, et huvitatud isik registreerib end RHR-s vastava hankemenetluse juurde. Telefoni ega e-kirja teel küsimusi vastu ei võeta.
   2. Kui pakkuja avastab pakkumuse ettevalmistamise käigus RHAD-s vigu, vasturääkivusi, ebaselgusi või mitmeti tõlgendatavust, on ta kohustatud sellest koheselt hankijat RHR kaudu teavitama ja sellekohase küsimuse esitama. Kui pakkuja ei ole esitanud vastavaid küsimusi RHAD kohta, siis on hankijal õigus lähtuda hankija tõlgendusest.